
Grozījumi Militārpersonu izdienas pensiju likumā
Izdarīt (Latvijas Republikas Saeimas un Ministru Kabineta Ziņotājs, 1998, 8. nr.; 2000, 9. nr.; 2001, 1. nr.; 2005, 2., 14. nr.; 2007, 24. nr.; 2008, 10. nr.; 2009, 14., 22. nr.; Latvijas Vēstnesis, 2009, 200. nr.; 2010, 82., 153. nr.; 2013, 137. nr.; 2017, 90. nr.; 2020, 250. nr.; 2021, 79.A nr.; 2023, 75. nr.; 2025, 117. nr.) šādus grozījumus:
1. Izteikt 2. panta pirmo daļu šādā redakcijā:
“(1) Tiesības uz izdienas pensiju ir militārpersonai, kurai saskaņā ar šā likuma 3.pantu aprēķinātais izdienas stāžs ir:
1) ne mazāks par 25 gadiem, ja militārpersona nodienējusi, tai skaitā obligātajā aktīvajā militārajā dienestā Latvijas Republikas bruņotajos spēkos, ne mazāk kā 20 gadus;
2) mazāks par 25 gadiem, ja militārpersona nodienējusi, tai skaitā obligātajā aktīvajā militārajā dienestā Latvijas Republikas bruņotajos spēkos, ne mazāk kā 20 gadus un atvaļināta:
a) sakarā ar aktīvā militārā dienesta pildīšanai noteiktā maksimālā vecuma sasniegšanu,
b) slimības vai veselības stāvokļa dēļ,
c) karavīru skaita samazināšanas vai vienības (apakšvienības) likvidēšanas vai reorganizēšanas dēļ,
d) sakarā ar to, ka ir izbeidzies uz noteiktu laiku noslēgtā dienesta līguma termiņš.”.

 
2. 3. pantā:
aizstāt pirmās daļas 4. punktā skaitli “15” ar skaitli “20”;

izslēgt pirmās daļas 5. punktu;

izteikt pirmās daļas 6. punktu šādā redakcijā:
“6)  citās iestādēs, pie komersantiem un organizācijās nostrādāto laiku 20 procentu apmērā no militārpersonas kopējā stāža, ja nodienēti, tai skaitā obligātajā aktīvajā militārajā dienestā Latvijas Republikas bruņotajos spēkos,  20 gadi.”.
3. Izteikt 5. panta pirmo daļu šādā redakcijā:
“(1) Izdienas pensiju aprēķina no militārpersonas mēneša dienesta atalgojuma un piešķirto naudas balvu vidējās summas par pēdējo 120 mēnešu periodu, kas beidzas divus mēnešus pirms atvaļināšanas no dienesta. Militārpersonai, kas no jauna pieņemta dienestā un atvaļināta no tā, bet līdz atvaļināšanas dienai nav nodienējusi pilnus 120 mēnešus, dienesta atalgojuma aprēķinam trūkstošo laiku līdz 120 mēnešiem rēķina no iepriekšējā dienesta perioda pirms atvaļināšanas dienas.”.
 
4. 6. pantā:
izteikt pirmo, otro, trešo un ceturto daļu šādā redakcijā:
“(1) Izdienas pensiju par 25 izdienas stāža gadiem piešķir 35 procentu apmērā no šā likuma 5. pantā norādītā dienesta atalgojuma. Izdienas pensiju par 25 izdienas stāža gadiem piešķir 45 procentu apmērā no šā likuma 5. pantā norādītā dienesta atalgojuma, ja militārpersona atvaļināta:
1) sakarā ar to, ka sasniegts normatīvajos aktos noteiktais maksimālais vecums aktīvajā militārajā dienestā;
2) slimības vai veselības stāvokļa dēļ;
3) karavīru skaita samazināšanas vai vienības (apakšvienības) likvidēšanas vai reorganizēšanas dēļ;
4) sakarā ar to, ka beidzies aktīvā dienesta līguma termiņš (ja līgumu nepagarina) un nodienēti, tai skaitā obligātajā aktīvajā militārajā dienestā Latvijas Republikas bruņotajos spēkos, ne mazāk kā 30 gadi.

(2) Par katru izdienas stāža gadu virs 25 gadiem izdienas pensiju palielina par diviem procentiem no šā likuma 5.pantā noteiktajā kārtībā aprēķinātā dienesta atalgojuma.

(3) Maksimālais izdienas pensijas lielums nedrīkst pārsniegt 70 procentus no šā likuma 5. pantā noteiktajā kārtībā aprēķinātā dienesta atalgojuma.

(4) Militārpersonai par katru gadu, kas pietrūkst līdz 25 gadu izdienas stāžam, samazina izdienas pensiju par diviem procentiem no šā likuma 6.panta pirmajā daļā noteiktā pensijas apmēra, ja nodienēti, tai skaitā obligātajā aktīvajā militārajā dienestā Latvijas Republikas bruņotajos spēkos, ne mazāk kā 20 gadi un ja militārpersona tiek atvaļināta:
1) sakarā ar to, ka sasniegts normatīvajos aktos noteiktais maksimālais vecums aktīvajā militārajā dienestā;
2) slimības vai veselības stāvokļa dēļ;
3) karavīru skaita samazināšanas vai vienības (apakšvienības) likvidēšanas vai reorganizēšanas dēļ;
4) sakarā ar to, ka ir izbeidzies uz noteiktu laiku noslēgtā dienesta līguma termiņš.”;

izslēgt 6. panta septīto un astoto daļu.
5. Izteikt 10. panta pirmo un otro daļu šādā redakcijā:
 “(1) Izdienas pensijas izmaksu pārtrauc ar dienu, kad persona sasniegusi likumā "Par valsts pensijām" vecuma pensijas piešķiršanai noteikto pensionēšanās vecumu, ja personai vecuma pensija nav piešķirta priekšlaicīgi. Ja personai vecuma pensija ir piešķirta priekšlaicīgi, izdienas pensijas izmaksu pārtrauc no priekšlaicīgās vecuma pensijas piešķiršanas dienas.

(2)  Izdienas pensijas izmaksu pārtrauc, ja izdienas pensijas saņēmējs no jauna uzsāk dienestu (darbu) jebkurā profesijā (amatā), kas dod tiesības uz izdienas pensiju, vai izdienas pensijas saņēmējs saņem bezdarbnieka pabalstu.”.
 
6. Papildināt pārejas noteikumus ar 34., 35., 36., 37., 38., 39., 40. un  41. punktu šādā redakcijā:

"34. Militārpersonai, kurai tiesības uz izdienas pensiju iestājās līdz 2027. gada 1. janvārim, tā tiek piešķirta, aprēķināta un izmaksāta atbilstoši šā likuma noteikumiem, kuri bija spēkā 2026. gada 31. decembrī.

35. Tām militārpersonām, kuras uz 2027. gada 1. janvāri nodienējušas, tai skaitā obligātajā aktīvajā militārajā dienestā Latvijas Republikas bruņotajos spēkos, vairāk par 15 gadiem, brīdī, kad iestājas tiesības uz izdienas pensiju, tā tiek piešķirta, aprēķināta un izmaksāta atbilstoši šā likuma noteikumiem, kuri bija spēkā 2026. gada 31. decembrī, izņemot 5. panta pirmo daļu par darba samaksu, no kuras aprēķina izdienas pensiju. Minētām amatpersonām izdienas pensiju aprēķina no to mēneša dienesta atalgojuma un piešķirto naudas balvu vidējās summas par pēdējiem 60 mēnešiem, neņemot vērā pēdējos divus mēnešus pirms atvaļināšanas no dienesta.

36. Šā likuma 2. panta pirmajā daļā noteiktais izdienas pensijas piešķiršanai nepieciešamais izdienas stāžs — no 20 līdz 25 gadiem — pieaug pakāpeniski, tām militārpersonām, kurām uz 2027. gada 1. janvāri izdienas stāžs ir mazāks par 15 gadiem, un no 2027. gada 1. janvāra tas ir 20 gadi un seši mēneši, no 2028. gada 1. janvāra – 21 gads, no 2029. gada 1. janvāra – 21 gads un seši mēneši, no 2030. gada 1. janvāra – 22 gadi, no 2031. gada 1. janvāra – 22 gadi un seši mēneši, no 2032. gada 1. janvāra – 23 gadi, no 2033. gada 1. janvāra – 23 gadi un seši mēneši, no 2034. gada 1. janvāra – 24 gadi, no 2035. gada 24 gadi un seši mēneši un no 2036. gada 1. janvāra – 25 gadi.

37. Šā likuma 2. panta pirmajā daļā un 3. panta pirmajā daļā noteiktais izdienas pensijas piešķiršanai nepieciešamais dienesta laiks — no 15 līdz 20 gadiem — pieaug pakāpeniski, tām militārpersonām, kurām uz 2027. gada 1. janvāri dienesta laiks ir mazāks par 15 gadiem, un no 2027. gada 1. janvāra tas ir 15 gadi un seši mēneši, no 2028. gada 1. janvāra – 16 gadi, no 2029. gada 1. janvāra – 16 gadi un seši mēneši, no 2030. gada 1. janvāra – 17 gadi, no 2031. gada 1. janvāra – 17 gadi un seši mēneši, no 2032. gada 1. janvāra – 18 gadi, no 2033. gada 1. janvāra – 18 gadi un seši mēneši, no 2034. gada 1. janvāra – 19 gadi, no 2035. gada 19 gadi un seši mēneši un no 2036. gada 1. janvāra – 20 gadi.

38. Grozījums šā likuma 5. panta pirmajā daļā, kas paredz noteikt citu izdienas pensiju aprēķina periodu, un grozījumi 6. pantā, kas paredz samazināt  izdienas pensijas piešķiršanas apmēru no 55 procentiem uz 45 procentiem un no 40 procentiem uz 35 procentiem, kā arī maksimālo izdienas pensijas apmēru samazināt no 80 procentiem uz 70 procentiem, attiecas uz tām militārpersonām, kuras uz 2027. gada 1. janvāri nodienējušas mazāk par 10 gadiem. Tām militārpersonām, kuras uz 2027. gada 1. janvāri nodienējušas vairāk par 10 gadiem, brīdī, kad iestājas tiesības uz izdienas pensiju, piemēro šā likuma 6. panta pirmās, otrās, trešās un ceturtās daļas noteikumus, kas bija spēkā 2026. gada 31. decembrī, un šā likuma pārejas noteikumu 35., 36. un 37. punktu.

39. Grozījums šā likuma 3. panta pirmajā daļā, kas paredz tā 5. punkta izslēgšanu un 6. punkta izteikšanu jaunā redakcijā, nosakot, ka izdienas stāžā, kas dod tiesības uz izdienas pensiju, ieskaita citās iestādēs, pie komersantiem un organizācijās nostrādāto laiku 20 procentu apmērā no militārpersonas kopējā izdienas stāža, ja nodienēti, tai skaitā obligātajā aktīvajā militārajā dienestā Latvijas Republikas bruņotajos spēkos, vismaz 20 gadi, attiecas uz militārpersonām, kuras uzsāks  dienestu pēc 2027. gada 1. janvāra. Militārpersonām, kuras uzsāka dienestu līdz 2026. gada 31. decembrim,  piemēro šā likuma 3. panta pirmās daļas 5. un 6. punkta noteikumus, kas bija spēkā 2026. gada 31. decembrī.

40. Grozījums šā likuma 6. pantā, kas paredz tā septītās un astotās daļas izslēgšanu, un 10. panta pirmajā daļā, kas paredz izdienas pensijas izmaksas pārtraukšanu,  ja izdienas pensijas saņēmējam tiek piešķirta vecuma pensija, attiecas uz militārpersonām, kuras uzsāks  dienestu pēc 2027. gada 1. janvāra. Militārpersonām, kuras uzsāka dienestu līdz 2026. gada 31. decembrim,  piemēro šā likuma 6. panta septīto un astoto daļu un 10. panta pirmās daļas redakciju, kas bija spēkā 2026. gada 31. decembrī.”.

41. Grozījumi šā likuma 2. panta pirmajā daļā, 3. panta pirmajā daļā, 5. panta pirmajā daļā un 6.panta pirmajā, otrajā, trešajā, ceturtajā, septītajā un astotajā daļā stājas spēkā 2027. gada 1. janvārī."
 
Likums stājas spēkā 2026. gada 1. janvārī.

